USA har fått ny «bunkerbombe» på 13 tonn - Aftenposten
USA har fått ny «bunkerbombe» på 13 tonn
Det amerikanske luftforsvaret har fått utviklet en bombe som veier over 13 tonn. Bomben er så kraftig at den kan bryte gjennom bunkere og ramme mål dypt under jorden.
Publisert: 16.nov.2011 11:38
Oppdatert: 16.nov.2011 11:38
Bomben som har fått navnet Massive Ordnance Penetrator (MOP), er utviklet av Boeing og er ti ganger så kraftig som sin forgjenger BLU-109. Den er også dobbelt så tung som den såkalte daisy cutter, som ble brukt i Vietnam-krigen og i jakten på terrorister i Tora Bora i Afghanistan.
Ifølge oberstløytnant Jack Miller skal Boeing produsere åtte eksemplarer av kjempebomben for å dekke luftforsvarets «operasjonelle behov».
Bomben, som kan bryte gjennom 61 meter forsterket betong før den detonerer, skal særlig være beregnet til å ramme mål i Nord-Korea og Iran, som amerikanerne mistenker har bygget atomanlegg dypt under jorden for å kunne motstå luftangrep. (©NTB)